b'\n_START_ARTICLE_\nMit brennender Sorge\n_START_PARAGRAPH_\nMit brennender Sorge (v prevodu: S peko\xc4\x8do skrbjo) je pape\xc5\xa1ka okro\xc5\xbenica (enciklika), ki jo je objavil pape\xc5\xbe Pij XI. 14. marca 1937._NEWLINE_V okro\xc5\xbenici je pape\xc5\xbe predstavil polo\xc5\xbeaj Rimskokatoli\xc5\xa1ke Cerkve v Tretjem rajhu in obsodil nacizem. Okro\xc5\xbenica, naslovljena na nem\xc5\xa1ke \xc5\xa1kofe, je bila izdana v veliki tajnosti, kajti potrebno je bilo organizirati njeno branje v vseh nem\xc5\xa1kih \xc5\xbeupnijskih cerkvah isto\xc4\x8dasno._NEWLINE_To je tudi ena prvih okro\xc5\xbenic, ki ni bila izvirno napisana v latin\xc5\xa1\xc4\x8dini. Pape\xc5\xbe Pij XI. sam je avtorstvo pripisal takratnemu kardinalu Eugeniu Pacelliju, poznej\xc5\xa1emu pape\xc5\xbeu Piju XII.. Prvotno besedilo okro\xc5\xbenice pa je leta 1937 napisal tesni zaupnik kardinala Pacellija, m\xc3\xbcnchenski nad\xc5\xa1kof, kardinal Michael von Faulhaber (1869\xe2\x80\x931952), oster nasprotnik nacionalsocializma.\n_START_SECTION_\nVsebina\n_START_PARAGRAPH_\nNacionalni socializem je podobno kot druge ideologije izvajal totalitarno (celovito) ureditev \xc5\xbeivljenja \xc4\x8dloveka in dru\xc5\xbebe. Nova "vera" je namesto kr\xc5\xa1\xc4\x8danskih simbolov uvedla nacionalne. To pa je pogubno: "Kdor pleme (raso) ali narod ali dr\xc5\xbeavno obliko ali nosilce dr\xc5\xbeavne oblasti ali druge temeljne vrednote \xc4\x8dlove\xc5\xa1kega ob\xc4\x8destva ... naredi za najvi\xc5\xa1je merilo vseh, tudi verskih vrednot in jih pogansko obo\xc5\xbeuje, ta preobra\xc4\x8da in potvarja oni red stvari, ki ga je Bog naredil in Bog zapovedal."_NEWLINE_Okro\xc5\xbenica pravi: Najvi\xc5\xa1ja vrednota je lahko le Bog, ni\xc4\x8d drugega na zemlji ga ne more nadomestiti. \xc4\x8ce postavljamo zemeljske vrednote in tudi narod nad vse, zanikujemo druge vrednote, nacionalizem pa je zanikanje drugih narodov, kajti svoje simbole pobo\xc5\xbeanstvi in jih ima kot verske._NEWLINE_Pape\xc5\xbe Pij XI. poudari, kako je Cerkev upala, da bo konkordat uredil odnose z nem\xc5\xa1ko dr\xc5\xbeavo in prinesel mir, kar pa se ni zgodilo. Razgrne osnove prave vere v Boga, Kristusa in Cerkev in spregovori o protiverski gonji in pozivih k izstopu iz Cerkve v Nem\xc4\x8diji. Opozarja nem\xc5\xa1ke katoli\xc4\x8dane in njihove voditelje, da rasizem nasprotuje bo\xc5\xbejemu otro\xc5\xa1tvu in je proti nravnemu redu, po katerem je treba presojati tudi vsak dejanski pravni red. Opominja, da je treba star\xc5\xa1em dati pravico, da vzgajajo otroke v duhu vere in jih k temu spodbuja; mladi rod pa opozarja, naj ne sprejema teh stranpoti. Kli\xc4\x8de duhovnike in redovnike ter verne laike, naj v lu\xc4\x8di vere i\xc5\xa1\xc4\x8dejo resnico, naj juna\xc5\xa1ko stopijo tudi na pot kri\xc5\xbea, in prosi Boga, da bi se preganjalci in zatiralci spreobrnili.'